
1. שינויים בתקציב לשנת 2005

היו"ר יעקב ליצמן:

	בוקר טוב, רבותי חברי הכנסת, חבר הכנסת. אני פותח את הישיבה. לחבר הכנסת אורון יש הצעה לסדר. 

חיים אורון:

גם משום שנאמר שהוועדה תקיים דיונים בצמוד לדיוני הממשלה, והממשלה סיימה את תפקידה; גם על בסיס הפנייה שפניתי אליך בכתב, לפני שבוע, אני חושב שדוח הפערים ודוח העוני מחייבים דיון כאן. זה הצינור שדרכו עברו כל ההחלטות, ברוב גדול, לצערי הרב. היום כולם מוצאים כתובת אחת, שר האוצר, ואני לא רוצה לומר מה אני חושב עליו, אבל הוא קיבל כאן גיבוי, אפילו מחאו כפיים. מי שאחראי להישגים אחראי גם לביזיונות. היחס בין הביזיונות להישגים – בעניין הזה לא כולם חושבים אותו דבר. 

אני חושב שצריך לקיים על זה דיון ולא לחכות לנובמבר או לדצמבר. אני מבקש להזמין לדיון הזה את שר האוצר החדש ואת שר העבודה והרווחה – סגן שר העבודה והרווחה ומנכ"ל הביטוח הלאומי. 

היו"ר יעקב ליצמן:

בשמחה אזמין את שר הרווחה. 

חיים אורון:

	מצדי קרא לו שר. הוא סגן שר. 

היו"ר יעקב ליצמן:

התכוונתי לראש הממשלה.

חיים אורון:

	אני מסתפק בסגן השר, הוא ממפלגתך. 

היו"ר יעקב ליצמן:

אין לי בעיה להזמין את חבר הכנסת רביץ, אין לי בעיה להזמין את ראש הממשלה. אין לי בעיה להזמין את ביבי ואת אולמרט יחד. 

חיים אורון:

	עזוב את ביבי. 

היו"ר יעקב ליצמן:

אספר לך מה אמרתי לשר האוצר במסיבת הפרידה ליעל אנדורן לפני יומיים. הייתי שם, וכיבדו אותי לומר כמה מילים. ליעל אנדורן אמרתי שהיא עשתה מסיבת פרידה לביבי. אמרתי: שניכם ואני רוצים לעזור למשפחות חלשות. יש רק ויכוח בינינו מהי משפחה ענייה. אני אומר שמי שמרוויח 2,000 ש"ח בחודש, ואתה אומר מי שמרוויח 200,000 ש"ח בחודש. זה כל ההבדל. אמרתי שמותר לי לבקר את האוצר הכי הרבה, כי עזרתי להם הכי הרבה. העברתי להם הכל עם וזלין. הם צחקו כשהשתמשתי בזה. 


ניסן סלומינסקי:

	זה סיכום פגישה עם שר האוצר החדש?

היו"ר יעקב ליצמן:

לא, זה מה שאמרתי לביבי במסיבה ליעל אנדורן. הביקורת על קצבאות הילדים היא ביקורת, אני לא מתכוון להעביר את זה בוועדה. שיעשו מה שיעשו. בין כך ובין כך ילכו לבחירות. אדוני, אתה צודק. הסיבה שלא עשיתי זאת השבוע היא כי חיים כץ הודיע שהוא עושה זאת עכשיו. לכן נחכה שבועיים. זאת הסיבה. 

אני מודה לכם. אנחנו עוברים להעברות תקציביות. 

ניסן סלומינסקי:

	 אולי נעלה היום לדיון דיווח על פינוי והמכולות שם, נראה לי שזה שונה ממה שדובר פה? 

היו"ר יעקב ליצמן:

אם היית אומר את זה אתמול, הייתי מזמין אנשים. הייתי עושה את זה. 

ניסן סלומינסקי:

	אומרים שמקציבים שתי מכולות. אנשים בלחץ. מצלצלים המון.

היו"ר יעקב ליצמן:

לגבי כל זה הולכת להיות הרבה דיסאינפורמציה, גם מצד הצבא, מהשלטון, כדי ללחוץ עליהם. אם היית אומר לי אתמול, הייתי מזמין את האנשים להיום. לצערי עכשיו כבר אי-אפשר. 

חיים אורון:

	לפי מה שקלטתי, ולא יגידו את זה בפומבי, יהיה בסדר. תלוי מה יש שם. אם במושב שלם חצי מהתושבים נשארו וצריך שלוש מכולות?

ניסן סלומינסקי:

	בוזזים את מי שעוברים לפי ההסכם. בניסנית עוברים לפי ההסכם. 

חיים אורון:

יש ביזה. 

ניסן סלומינסקי:

	הראו את זה, זה משהו נורא.

רוני בריזון:

	מי בוזז?

חיים אורון:

	יהודים, את הפלסטינים יהרגו. 

היו"ר יעקב ליצמן:

פנייה 242, משרד התשתיות – אין נציג. 

אגב, למען הסדר הטוב, קיבלתי אישור מבחינה חוקית. שגית אמרה לי שאני חייב לקבל אישורים מהשר החדש, וקיבלתי את זה שלשום, הוא הודיע לי. נמצאת היום אפרת, שממלאת את מקומה של שגית. 

אני מסביר שיש דברים שחתומים על-ידי שר האוצר נתניהו, ומבחינת החוק צריך אישור מהשר החדש. הוא הודיע לי בטלפון. 

ניסן סלומינסקי:
	
אם שר האוצר מעביר לשר התעשייה, המסחר והתעסוקה, זה לא ניגוד אינטרסים? 

רוני בריזון:

יצטרכו לפנות למינהל מקרקעי ישראל, שיפשר ביניהם. 

היו"ר יעקב ליצמן:

	פנייה 257 של משרד התעשייה, המסחר והתעסוקה. סכמו ביניכם מי רוצה להופיע. 

חיים אורון:

	יש לכם המון כסף, אתמול בילפתם את הממשלה חופשי. 

יפתח ברמן:

שינוי בתקציב מינהל מקרקעי ישראל. הפנייה נועדה לתקצב כ-190 מיליון ש"ח נוספים להנחות בקרקע. 

היו"ר יעקב ליצמן:

למה בנלולו גמגם בזה? 

ניסן סלומינסקי:
	
בזמנו ביקשנו רשימה, לדעת במה מדובר. 

יפתח ברמן:

ההנחות ניתנות על בסיס גאוגרפי, יש אזורי עדיפות ב', א' וקו עימות. כל פרויקט שבו משווקת קרקע לפטור ממכרז באזורים האלה יכול ליהנות מההנחות האלה. אין רשימה שמית של יישובים. 

היו"ר יעקב ליצמן:

	זה מה שנאמר גם בפעם הקודמת. 

ניסן סלומינסקי:
	
אמרו שיגישו לפחות את האזורים. 

חיים אורון:

	אזור עדיפות לאומית. לפי המפה.

ניסן סלומינסקי:

	יש גם קו עימות. 

יפתח ברמן:

לפי המפה.

היו"ר יעקב ליצמן:

מי בעד פנייה 257? אושר. סליחה, זה אושר גם לפני כן. אני מצביע על הרוויזיה של חבר הכנסת בנלולו: הרוויזיה נפלה, אושר. 

ניסן סלומינסקי:

	לא חיכית לו, פתחת חזית רחבה עם פלג ב' של הליכוד. 

היו"ר יעקב ליצמן:

	אני לא יודע מי זה מי. היום, חוץ מש"ס, כולם מפולגים. פניות 260-261. 

ניצן בירן:

יישום החלטת הממשלה לגבי שדרות. 

היו"ר יעקב ליצמן:

העברנו לפני כמה ימים. 

ניצן בירן:

זה עוד נדבך. מטעם משרד התעשייה, המסחר והתעסוקה. 

היו"ר יעקב ליצמן:

טוב, מי נגד?

דניאל בנלולו:

	אני נגד. ביקשתי משהו. 

היו"ר יעקב ליצמן:

	אני שמח, לא צריך להיכנס בסערה, אנחנו נבהלים. 

ניסן סלומינסקי:

	אתה פותח חזית, אמרתי לך. 

דניאל בנלולו:

	אני פניתי לאדוני היושב-ראש. אני מתנצל שאני מתפרץ כך. 

היו"ר יעקב ליצמן:

בבקשה. אגב, פניתי בכתב לקובי הבר בנוגע לכסף הזה, מה שדיברת אתי. 

דניאל בנלולו:

	אדוני היושב-ראש, אתה אתי בוועדת הכספים גם לפני כן, וגם חברי פה: כשאנחנו מאיימים, אנחנו מצליחים. לא יכול להיות שמזלזלים בחברי הכנסת בוועדת הכספים, לא עונים לנו תשובות בזמן. עכשיו מעלים אותי לרדיו באשדוד, בדרום ואומרים: אתה יודע שיושב-ראש ועדת המשנה בנושא עשו"ת אשקלון פנה לרשות החברות לקבל מסמך כזה או אחר, ועד היום לא נותנים לו אותו? אנחנו מקימים כאן ועדות משנה, ואין מי שמתייחס אלינו. אולי נשלח מכתב לשר האוצר ולראש הממשלה, נאמר שמשתקים את ועדת הכספים עד שיתייחסו אלינו בהתאם. ביקשו מסמך הסכם מכירה. 

היו"ר יעקב ליצמן:

גלעד ארדן ביקש נתונים, באמת אי-אפשר לפתוח את הסעיף הזה, לגבי העובדים שם. הוא רצה לראות את ההסכם. גלעד סיפר לי, אמרתי לגלעד שאבדוק. היה לי קשה לדבר עם פקידי האוצר בימים האחרונים, צריך להבין גם את זה. אמרתי שגם על זה אני מוכן לפנות. 

רוני בריזון:

	זה רשות החברות, למה קובי הבר?

היו"ר יעקב ליצמן:

הוא קשור לזה. הוא ביקש מרשות החברות, זה נכון. 

אדוני, היות שפניתי בכתב בנוגע לבקשתך, ולכן חשבתי שאפשר להצביע. זה לא שלא כיבדתי אותך. ביקשת ממני, ובאותו יום שלחתי מכתב שאני רוצה שאגף תקציבים יכבד את מה שהבטיח לך. 

דניאל בנלולו:

	ביקשתי שני דברים שאישרנו בוועדה. זה כמו שנאשר עכשיו העברות, וזה רק אישור פורמלי, ולא מעבירים את הכסף. 

היו"ר יעקב ליצמן:

אני מציע שהיום תאפשר את ההעברות, ותן לי אפשרות לקבל תשובה, בכתב, לא בטלפון. 

דניאל בנלולו:

	אני מוכן לסייע לעזור, וזאת הפעם האחרונה, אני מבקש, אם היושב-ראש יאמר לפרוטוקול שאם לא נקבל את התשובות ואת המסמכים הדרושים לא תהיה ועדת כספים, בבקשה. אם לא, אני מצביע נגד הכול. 

היו"ר יעקב ליצמן:

לפחות סמוך עלי על הטיפול. אני לא יכול לומר לך מה התוצאות. 

דניאל בנלולו:

	אז אני מצביע נגד, אדוני היושב-ראש. בכל הכבוד, בזמן האחרון האוצר עושה מה שהוא רוצה. אני לא נותן לזה יד יותר. זה הכול. 

חיים אורון:

	אתה צודק, חוץ מ"בזמן האחרון".

נסים דהן:

	זה לא בזמן האחרון, זה בשלוש השנים האחרונות. 

ניסן סלומינסקי:

	זה הרבה לפני כן. 

היו"ר יעקב ליצמן:

רבותי, אני מבקש מכל מי שלא חבר כנסת לעזוב את החדר לכמה דקות.  	

	דני, אני חבר שלך, אני מוכן לעזור לך. פניתי, אם אתה אומר שאתה לא רוצה לחכות ולקבל תשובה, אני מעכב. תגיד לפרוטוקול על מה אתה מדבר. 

דניאל בנלולו:

	דבר ראשון, אישרנו בוועדה 3 מיליון ש"ח למשקם, שלא יספרו לנו סיפורים שהם מעבירים 4 מיליון ש"ח. את זה הם מעבירים בכל חודש. 

היו"ר יעקב ליצמן:

אני כתבתי בטעות 2 מעבר ל-4. 

דניאל בנלולו:

	4 מיליון ש"ח, זה בכל חודש. אבל אישרנו להם כאן 3 מיליון ש"ח, ולא העבירו להם כלום. אישרנו בהעברה. 

היו"ר יעקב ליצמן:

למה לא מעבירים? אז אני כתבתי מכתב לקובי. 

דניאל בנלולו:

	הוא יכתוב לך תשובה שהוא מעביר 4 מיליון. 

נקודה שנייה: העברנו לרווחה 2 מיליון ש"ח עבור חירשים ואילמים, שמ"ע. גם את זה לא קיבלו. אבל העברנו את זה כאן. גם זה לא הגיע. 

שלישית, הנושא שאנחנו מקימים ועדות משנה ולא מתייחסים אלינו, למשל הבעיה של עשו"ת אשקלון. מבקשים מסמך פשוט, הסכם מכירה לחבר כנסת שמבקש לראות. יושב-ראש ועדת המשנה חבר הכנסת גלעד ארדן ביקש לראות את הדבר הזה. עד עצם היום הזה מתחמקים ממנו ולא נותנים לו. אני לא רוצה להעניש מישהו, אבל אי-אפשר להמשיך לעבוד בצורה הזאת. 

רוני בריזון:

	מה אתה מציע?

דניאל בנלולו:

	הצעתי. 

היו"ר יעקב ליצמן:

אפשר לשלוח אותם הביתה היום, אפשר להגיד להם בשבוע הבא, לא יקרה אסון. אבל ברור לך שלא אעשה את זה כל יום. בפעם הבאה אצביע. תחשוב מה אתה רוצה. 

דניאל בנלולו:

	זה עוד יותר גרוע. אדוני היושב-ראש, אתה אומר לי שאני מעלה, ולא ייתנו תשובות. 

נסים דהן:

	אז הוא צודק, נעשה להם חשבון על הכול באותה הזדמנות. 

דניאל בנלולו:

	אתה יודע מה, מה שיגידו החברים. 

רוני בריזון:

	אני לא יודע למה אתה מתפלא. מהרגע שכף רגלי דרכה בבית הזה, זה חתול ועכבר עם האוצר, כמו עם כל החברים. אנחנו אומרים, הם מסבירים, מתחמקים, אנחנו רוצים. חלק מזה זה מתח ברור בין הרשויות, וחלק מזה תרגילי האוצר. כולם הסבירו לי שזו דרכו של עולם, מה לך כי נזעקת דווקא עכשיו?

חיים אורון:

	אני חושב שדני צודק במאה אחוז. אני חושב שמבחינת החומרה – הרי מה התפקיד של הוועדה של ארדן? לעזור לאוצר. לעזור למכור. ההחלטה על מכירת עשו"ת – ואני אוכל את עצמי על זה – היתה פה אחד. אמרנו לעובדים שלא יפרקו, כי הממשלה רוצה שהמפעל יתפרק, ולכן אין להם מנוף עליה, בהבדל מהנמלים שאי-אפשר לפרקם. אמרנו שנעזור להם לקבל את המקסימום. חבר הכנסת ארדן לא מהמפלגה שלי, אגב. הוא מבקש את החומר. 

היו"ר יעקב ליצמן:

הוא דיבר אתי, הצדקתי אותו. 

חיים אורון:
	
הוא רוצה לדעת את שולי התמרון שלו. 

היו"ר יעקב ליצמן:

לא היה כמעט עם מי לדבר. 


חיים אורון:

מה, אייל. 

היו"ר יעקב ליצמן:

אני לא מדבר עם אייל. הכתובת שלי היא שר האוצר. בעניין עשו"ת אשקלון, אם יש בעיה, אני צריך לפנות לשר האוצר. 

חיים אורון:

	הכול מתנהל כאן. ראית איך הוא הופיע בישיבה? כעס על כל שאלה ששאלנו. אלוהים אדירים, אנחנו לקחנו אחריות. זה היה סיכום של הירשזון, לא שלי. 

היו"ר יעקב ליצמן:

השאלה היא מה עושים. אתה רוצה שנסגור את הפניות? 

נסים דהן:

	הוא צודק, אבל יש דברים אחרים לעשות. את הנושא של האוצר – צריך לגלגל אותם מכל המדרגות. ואני לא אומר זאת כאיש אופוזיציה, אלא כמי שאכפת לו. אנחנו מחליטים החלטה, שתיושם. אני עשיתי את זה גם כשהייתי בקואליציה, ברגע שהאוצר לא התייחס לבקשות שלנו. 

חיים אורון:

כשאתה מחליט לא להעביר העברות תקציביות, להם זה פחות נורא. את הצעקות תקבל מהמשרדים, הם חנוקים. אפילו לא ראיתי מה יש פה. 

ניסן סלומינסקי:

	אולי נקיים שיחה עם קובי, לא לרוץ לשר. 

חיים אורון:

	עשו"ת זה לא קובי. 

ניסן סלומינסקי:

	כל העברה כספית זה קובי. 

היו"ר יעקב ליצמן:

אני עובר ברפרוף על מה שיש היום. יש ארבע פניות, כך הבנתי. יש שדרות, בינוי מחוז העמקים של משרד החקלאות, התקשרות ארוכת טווח עם יועצים במשרד התכנון –  נניח,

דניאל בנלולו:

	אני רוצה להגיד לך: אתה ביקשת לקבל רשימה על החלוקה של ה-50 מיליון ש"ח. קיבלת? לא תקבל. 

חיים אורון:

	כי  אין. פה אתה טועה לדעתי. 

יחיאל חזן:

	הוא מדבר על העיקרון, מצפצפים עלינו. 

חיים אורון:

אתם בקואליציה. 

היו"ר יעקב ליצמן:

הדבר האחרון הוא טכנולוגיה של המשטרה. אני אומר לכם, אסור לעכב את זה. אם משהו פוליטי, בסדר. אגב, אני מוכן, בכנות, אני מוכן. 

רוני בריזון:

	אדוני היושב-ראש, נעשה את זה אחרת: נעביר היום, ונודיע שלא יהיו העברות עד סוף הפגרה. 

היו"ר יעקב ליצמן:

יש לי פטנט אחר. נאשר היום, ואתה תבקש רוויזיה. אם הם יבואו וישחררו את הכסף, תמשוך את הרוויזיה. 

ניסן סלומינסקי:

	והדיון ברוויזיה יהיה בהמשך.

היו"ר יעקב ליצמן:

אם הוא יוריד, לא צריך לדון. כרגע אני מחכה עד הישיבה הבאה. 

יחיאל חזן:

	אתה מדבר על המשקם? אתה צודק, זה אושר פה, הכול. אפשר לחשוב, הכסף הזה הוא בשביל אנשים מסכנים. פשוט לא להאמין. 

דניאל בנלולו:

	אתה זוכר איזה משכורות? אתה הבאת את זה. 

נסים דהן:

	500-600 ש"ח בחודש. 

יחיאל חזן:

	תקשיב, ג'ומס, אתה לא יודע. זוג שעובדים תחת המשקם, אחד מרוויח 1,400 ש"ח ואחד 1,600 ש"ח, ואין להם הבטחת הכנסה, לא נכות לא כלום. אין להם משום מקום אחר. פעם הם קיבלו השלמה של 850 ש"ח בחודש. היום הם מקבלים 80 ש"ח. ביבי אומר שזה לא יכול להיות. בודקים את זה עד היום. 


היו"ר יעקב ליצמן:

בסדר. אנחנו מחדשים את הדיון. פניות 260-261.

ביתיה פודרביטל:

הפנייה נועדה להעברת 3.5 מיליון ש"ח לפי החלטת ממשלה לאזור התעשייה של שדרות. 

היו"ר יעקב ליצמן:

מי בעד? מי נגד? אתה נגד שדרות?

נסים דהן:
כדי שאוכל לבקש רוויזיה.  

היו"ר יעקב ליצמן:

לא, לא שדרות. תעשו את זה אחד, לא יותר. תן לדני. אם כך: אושר. 

פנייה 264, שר הפנים. 

יפתח ברמן:

הגדלת ההרשאה להתחיב בתקציב מינהל התכנון, לצורך התקשרויות עם יועצים וחברות ניהול. 

היו"ר יעקב ליצמן:

הכול לפי מכרז.

יפתח ברמן:

כמובן. 

דניאל בנלולו:

	בשבוע שעבר ביקשת ממנו רשימה של 50 מיליון ש"ח. היית צריך להביא רשימה. 

יפתח ברמן:

אמרתי שאני לא יכול להביא רשימה. הכוונה לפנייה שדיברנו עליה קודם. זה היה 190 מיליון ש"ח. 

היו"ר יעקב ליצמן:

לא זכרתי. לא ידעו להגיד לי על מה. 

ניסן סלומינסקי:

	אמרו שזה לפי אזורים ולא לפי יישובים. 

היו"ר יעקב ליצמן:

בסדר. תודה. מי בעד פנייה 264? מי נגד? רוב בעד. 

דניאל בנלולו:

	אני מבקש רוויזיה. 

היו"ר יעקב ליצמן:

תודה. הרוויזיה תידון במועד אחר. פנייה 262. 

אריאל למדני:

הפנייה נועדה לתקצוב 14 מיליון ש"ח בהרשאה להתחייב לצורך הקמת מחוז העמקים בגלבוע, במסגרת איחוד מחוזות. כיום יש מחוז עפולה ומחוז בבית שאן, שאמורים לעבור פיזית למחוז הגלבוע. 

ניסן סלומינסקי:

	ההיגיון אומר שאם מרכזים שני מחוזות צריך לחסוך, לא להוסיף. 

אריאל למדני:

ההקמה הפיזית עולה כסף. בשוטף זה אמור לחסוך. 

נסים דהן:

	מאיפה לוקחים את הכסף?

אריאל למדני:

הרשאה להתחייב, כרגע זה תוספת תקציבית מהרזרבה. המזומן אמור לבוא ממכירת נכסים. יש ברעננה מחוז. ההעברה היא הרשאה להתחייב, מהרזרבה.

היו"ר יעקב ליצמן:

אני מקיים הצבעה: רוב בעד. 

דניאל בנלולו:

	אני מבקש רוויזיה. 

היו"ר יעקב ליצמן:

רוויזיה. פניות 265-266. 

יעקב ברקאי:

לשירות בתי הסוהר צריך להעביר כסף לקניית מחשבים מהמשטרה לשירות בתי הסוהר, דרך הרזרבה. 

ניסן סלומינסקי:
	
למה? 


יעקב ברקאי:

הציוד שלהם מיושן. 

ניסן סלומינסקי:

	לקראת האסירים החדשים צריך מחשבים עם נפח גדול יותר. 

רוני בריזון:

פרויקט ספציפי? 

יעקב ברקאי:

לא. הסכום הוא 5 מיליון ש"ח. 

היו"ר יעקב ליצמן:

אני מקיים הצבעה על הפניות: אושר. 

יש לי עוד פנייה אחת, של ירושלים, 20 מיליון ש"ח, יביאו אותה מייד. 

רבותי, מה דעתכם על הנושא של הסיגריות וסל התרופות?

דניאל בנלולו:

	אדוני היושב-ראש, אני מוכן דבר אחר: לא סל תרופות, אלא לתרופות סופניות בלבד. יש לי וגם לך ערימה. 

סמדר אלחנני:

	למה לא לתרופות מצילות חיים? 

היו"ר יעקב ליצמן:

	הגיעה הפנייה. יש נציג? 

רוני בריזון:

"פרויקטים לאומיים": זה כמו להעביר 20 מיליון ש"ח למעשים טובים. 

היו"ר יעקב ליצמן:

זאת ממשלה שהיית חלק ממנה. על הסעיף הזה נצביע במשך היום. 

נסים דהן:

יש מליאה. 

היו"ר יעקב ליצמן:

ב-12:00 נדון בזה, נא להזמין נציג. 

הישיבה ננעלה בשעה 10:00.
